**Bitka o Hadí ostrov** predstavuje boje ruských a ukrajinských síl o Hadí ostrov v Čiernom mori v priebehu roku 2022.

Vo večerných hodinách 24. februára 2022 sa na ukrajinskom Haďom ostrove v severnom Čiernom mori v prvý deň ruskej invázie na Ukrajinu vylodili ruské sily. Ruské sily so zdrvujúcou prevahou v palebnej sile ostrov v priebehu dňa obsadili. V dôsledku vysunutej pozície a nárastu ukrajinských možností ostreľovať ostrov sa však pozícia ruských síl stávala čoraz neudržateľnejšou. Ruské sily sa napokon 30. júna 2022 z ostrova stiahli. V nasledujúcich dňoch ostrov znovu oslobodili ukrajinské jednotky.

Pozadie
-------

Hadí ostrov v Čiernom mori
Hadí ostrov je 18-hektárový skalnatý ostrov 50 km od južného pobrežia Ukrajiny, ktorý je pre Ukrajinu strategicky výhodný vďaka svojej polohe. Nachádza sa v Čiernom mori na okraji ukrajinských výsostných vôd blízko Rumunska. Z ostrova možno ohrozovať námornú trasu z prístavov Mykolajiv a Odesa. V auguste 2021 usporiadal ukrajinský prezident Volodymyr Zelenskyj tlačovú akciu na ostrove, počas ktorej povedal: „*Tento ostrov, rovnako ako zvyšok nášho územia, je ukrajinskou krajinou a my ho budeme brániť zo všetkých síl*."

Ostrov bránilo okolo 80 vojakov. Z nich bolo približne 30 pohraničníkov a okolo 40 vojakov 35. brigády námornej pechoty. Nachádzalo sa tu aj niekoľko vojakov pozemných síl a letectva. Okrem nich sa nachádzalo na ostrove aj niekoľko civilistov a správca majáka s rodinou.

Bitka
-----

Dňa 24. februára 2022, v prvý deň ruskej invázie na Ukrajinu v 2022, ukrajinská štátna pohraničná stráž oznámila, že okolo 18:00 miestneho času sa Hadí ostrov stal terčom útoku lodí ruského námorníctva. Plavidlá ruskej čiernomorskej flotily, krížnik *Moskva* a hliadková loď *Vasilij Bykov*, ostreľovali ostrov svojimi palubnými delami.

Keď sa ruská vojnová loď identifikovala a dala pokyn ukrajinským vojakom umiestneným na ostrove, aby sa vzdali, ich odpoveď bola „Ruská vojnová loď, choď do riti." Zvukový záznam z výmeny zdieľal internetový denník *Ukrajinska pravda* a neskôr jeho autentickosť potvrdili aj ukrajinské vládne zdroje.

Neskôr večer Štátna pohraničná stráž uvidela, že komunikácia s ostrovom bola prerušená. O 01:00 moskovského času oznámili, že ruské sily ostrov po námornom a leteckom bombardovaní, ktoré zničilo všetku infraštruktúru na ostrove, dobyli. Po bombardovaní sa časť ruských vojakov vylodila na Hadí ostrov, aby nad ním prebrali kontrolu. Jeden z ukrajinských vojakov naživo vysielal okamih, keď ruská vojnová loď začala ostreľovať ostrov.

Pôvodne sa predpokladalo, že 13 príslušníkov pohraničnej stráže, ktorí predstavovali celú ukrajinskú vojenskú prítomnosť na ostrove, bolo zabitých po tom, čo sa odmietli vzdať. Následne však ukrajinské námorníctvo potvrdilo, že pohraničníci boli vzatí do ruského zajatia.

Ruská spravodajská agentúra *Interfax* uviedla, že 82 ukrajinských vojakov z Hadieho ostrova bolo zajatých a prepravených do Sevastopoľu, avšak o mŕtvych a o bombardovaní ostrova sa tento zdroj nezmienil. Rusi podľa agentúry *TASS* potopili 16 ukrajinských lodí pri ich pokuse o útok na Čiernomorskú flotilu.

Oslobodenie
-----------

Ukrajinské sily začali po konsolidácii vlastných síl operáciu na vyhnanie Rusov z Hadieho ostrova. Ukrajinské vojenské zdroje uviedli, že uskutočnili útoky na samotný ostrov aj na všetky ruské plavidlá, ktoré naň privážali vojakov, zbrane a zásoby. Na prelome apríla a mája 2022 Ukrajinci ostrov niekoľkokrát bombardovali a zničili dva hliadkové člny triedy Raptor, jedno vyloďovacie plavidlo, protilietadlový systém Tor a ďalšie vojenské vybavenie. Kľúčovým boli útoky raketovým systémom HIMARS.

30. júna 2022 sa po pokračujúcom ostreľovaní ruské sily z ostrova stiahli. 4. júla 2022 sa na ňom vylodili ukrajinské jednotky, ktoré nad ním opäť vztýčili ukrajinskú vlajku.

Dňa 8. júla 2023 navštívil ostrov prezident Zelenskyj, aby si uctil pamiatku ukrajinských vojakov, ktorí ho bránili. 12. júla 2023 ukrajinská pohraničná stráž vystavala na ostrove štátny hraničný znak. 13. júla 2023 zhodili ruské sily na ostrov jednu leteckú bombu.

Dohra
-----

Presné straty ukrajinských vojakov pri obsadzovaní ostrova nie sú známe. Ruské zdroje tvrdia, že zajali 82 príslušníkov ukrajinských síl brániacich ostrov. 30 z nich bolo prepustených pri výmene zajatcov v novembri 2022.

Vzdorné posledné slová ukrajinskej pohraničnej stráže *„Ruská vojnová loď, choď do r\*\*i!"* (ukr. Російський військовий корабель, иди на хуй! – čítaj *Rosijskij vijskovij korabeľ, idy na chuj!*) (rus. Русский военный корабль, иди на хуй! – čítaj *Ruskij vojejnij karabľ, idi na chuj!*) sa stali virálnymi a stali sa protestným pokrikom pre Ukrajincov a ich priaznivcov po celom svete. *The Week* prirovnal frázy k „Remember the Alamo" z Texaskej republiky z 19. storočia.

* Bilboard v uiciach na UkrajineBilboard v uiciach na Ukrajine
* Protivojnové protesty, Vancouver, KanadaProtivojnové protesty, Vancouver, Kanada
* Protivojnové protesty, Tbilisi, GruzínskoProtivojnové protesty, Tbilisi, Gruzínsko
* Protivojnové protesty, Mníchov, NemeckoProtivojnové protesty, Mníchov, Nemecko
* Protivojnové protesty, Brno, ČeskoProtivojnové protesty, Brno, Česko
* Protivojnové protesty, Helsinki, FínskoProtivojnové protesty, Helsinki, Fínsko

Referencie
----------

1. ↑  Isabel van Brugen. *Ukraine Snake Island Soldiers Tell Russia 'Go F\*\*\* Yourself' Before Being Killed in Audio* [online]. newsweek.com, 2022-02-25, [cit. 2022-03-03]. Dostupné online. (po anglicky)
2. 1 2  RTVS, TASR. *Zo zajatia sa vrátilo 30 ukrajinských obrancov Hadieho ostrova* [online]. Bratislava: Rozhlas a televízia Slovenska, 2022-11-08, [cit. 2023-10-30]. Dostupné online.
3. ↑   *Russian Navy Captures Ukraine's Outpost on Snake Island* [online]. THE MARITIME EXECUTIVE, 2022-02-24, [cit. 2022-03-03]. Dostupné online. (po anglicky)
4. ↑  Alexandra Murajdová. *Stáli tvárou v tvár vojnovej lodi, poslali ju do r\*ti. Ukrajinských odporcov zbombardovali, potvrdil Zelenskyj* [online]. startitup.sk, 2022-02-25, [cit. 2022-03-03]. Dostupné online.
5. ↑  LAMOTHE, Dan; SONNE, Paul. *On Ukraine’s Snake Island, a defiant last stand against Russian forces* [online]. washingtonpost.com, 2022-02-25, [cit. 2022-03-03]. Dostupné online. (po anglicky)
6. ↑  ZIEZULEWICZ, Geoff. *Ukrainians trapped on Snake Island to the Russians demanding their surrender: ‘go fuck yourself.’* [online]. navytimes.com, 2022-02-25, [cit. 2022-03-03]. Dostupné online. (po anglicky)
7. ↑  SHUKLA, Sebastian. *Defenders of Ukrainian island may still be alive and now POWs, the State Border Guard Service of Ukraine says’* [online]. CNN, 2022-02-26, [cit. 2022-03-03]. Dostupné online. (po anglicky)
8. ↑  Elias Visontay. Ukraine soldiers told Russian officer ‘go fuck yourself’ before they died on island. *The Guardian* (Londýn: Guardian News and Media Limited), 2022-02-25. Dostupné online [cit. 2022-03-03]. ISSN 0261-3077.
9. ↑  SLISCO, Aila. *One of 13 Killed on Ukrainian Island Live-Streamed Attack* [online]. newsweek.com, 2022-02-24, [cit. 2022-03-03]. Dostupné online. (po anglicky)
10. ↑  DELIMAN, Michal. Obrancovia ukrajinského ostrova sa odmietli vzdať, všetkých zabili. *sme.sk* (Bratislava: Petit Press), 2022-02-25. Dostupné online [cit. 2022-03-03]. ISSN 1335-4418.
11. ↑  ORVISKÁ, Veronika; TASR. Obrancovia ukrajinského Hadieho ostrova sú nažive a v ruskom zajatí. *sme.sk* (Bratislava: Petit Press), 2022-02-28. Dostupné online [cit. 2022-03-03]. ISSN 1335-4418.
12. ↑   Ukrajinskí vojaci z Hadieho ostrova, ktorí poslali Rusov do r\*\*i, sú možno na žive. *tvnoviny.sk* (Bratislava: MARKÍZA – SLOVAKIA), 2022-02-25. Dostupné online [cit. 2022-03-03].
13. ↑  TASS. Moskva: tass.com, 2022-02-26, [cit. 2022-03-03]. Dostupné online. (po anglicky)
14. ↑  EBEL, Francesca. *Russian forces leave Snake Island, keep up eastern assault* [online]. apnews.com, 2022-06-30, [cit. 2023-10-30]. Dostupné online.
15. ↑  ČTK. Ukrajinská pohraničná stráž vztýčila hraničný znak na Haďom ostrove. *Hospodárske noviny* (Bratislava: MAFRA Slovakia), 2023-08-12. Dostupné online [cit. 2023-10-30]. ISSN 1336-1996.
16. ↑   *How 'Russian warship, go f--k yourself' became Ukraine's 'Remember the Alamo!'* [online]. The Week, [cit. 2022-02-25]. Dostupné online. (po anglicky)